## Rješenje kojim se nalaže Zagrebačkoj burzi d.d., Zagreb, kao tržišnom operateru, da nastavi privremenu obustavu trgovanja dionicama izdavatelja INA - Industrija nafte d.d., Zagreb

### NN 92/2011 (4.8.2011.), Rješenje kojim se nalaže Zagrebačkoj burzi d.d., Zagreb, kao tržišnom operateru, da nastavi privremenu obustavu trgovanja dionicama izdavatelja INA - Industrija nafte d.d., Zagreb

HRVATSKA AGENCIJA ZA NADZOR FINANCIJSKIH USLUGA

1966

Na temelju odredbi članka 15. stavka 1. točka 3. i članka 8. stavka 1. i 4. Zakona o Hrvatskoj agenciji za nadzor financijskih usluga (»Narodne novine« 140/05), članka 480. stavak 6. točka 3. Zakona o tržištu kapitala (»Narodne novine« 88/08, 146/08, 74/09, dalje u tekstu: ZTK), u postupku izvanrednog neposrednog nadzora nad izdavateljem INA – Industrija nafte d.d., Zagreb, Avenija V. Holjevca 10, Hrvatska agencija za nadzor financijskih usluga (dalje u tekstu: Agencija) na sjednici Uprave održanoj 29. srpnja 2011. godine donijela je

RJEŠENJE

I. Nalaže se Zagrebačkoj burzi d.d., Zagreb, Ivana Lučića 2a, kao tržišnom operateru, da nastavi privremenu obustavu trgovanja dionicama izdavatelja INA – Industrija nafte d.d., Zagreb, Avenija V. Holjevca 10, burzovne oznake INA-R-A, naloženu Rješenjem Hrvatske agencije za nadzor financijskih usluga klasa: UP/I-451-04/11-
-27/8 URBROJ: 326-321-11-2 od 23. svibnja 2011. godine.

II. Mjera iz točke I. izreke ovog Rješenja traje dok Agencija ne odluči drugačije ili dok Agencija ne utvrdi da je Izdavatelj iz točke I. izreke ovog Rješenja postupio po Rješenju Agencije klasa: UP/I-041-
-02/11-01/3, urbroj: 326-321-11-24 od 29. srpnja 2011. godine, ali ne kraće od 45 dana od dana donošenja ovog Rješenja.

III. Ovo Rješenje objavit će se u »Narodnim novinama«.

Obrazloženje

Agencija je 23. svibnja 2011. godine donijela Rješenje klasa: UP/I-451-04/11-27/8 urbroj: 326-321-11-2, kojim je, s obzirom na pokrenuti postupak izvanrednog neposrednog nadzora nad izdavateljem, ocijenila potrebnim privremeno obustaviti trgovanje dionicom društva INA-Industrija nafte d.d., Zagreb, Avenija V. Holjevca 10, burzovne oznake INA-R-A (dalje u tekstu: INA), koja je uvrštena na službeno tržište Zagrebačke burze (dalje u tekstu: Burza), i to do okončanja postupka izvanrednog neposrednog nadzora.

U postupku izvanrednog neposrednog nadzora nad INA-om, Agencija je, prema utvrđenom činjeničnom stanju, 29. srpnja 2011. godine donijela Rješenje klasa: UP/I-041-02/11-01/3 urbroj: 326-321-11-24, kojim je, s obzirom na utvrđene nezakonitosti i nepravilnosti u INA-i, izrekla, sukladno članku 480. ZTK, nadzorne mjere za čije je izvršenje Izdavatelju ostavljen rok od 45 dana od dana zaprimanja predmetnog Rješenja. Navedene mjere ocijenjene su kao primjerene mjere koje pridonose uspostavljanju zakonitog postupanja Izdavatelja, u skladu s odredbama članaka 459. – 463. ZTK.

Sukladno navedenom, Agencija je u postupku izvanrednog neposrednog nadzora ocijenila da je daljnja obustava trgovanja dionicom INA-e potrebna za sprječavanje štetnih posljedica na uređenom tržištu. S obzirom da je citiranim Rješenjem, donesenim u postupku neposrednog izvanrednog nadzora, utvrđeno da INA kao izdavatelj uvršten na službeno tržište Burze, od kojega se očekuje i zahtijeva najviša razina transparentnosti, nema odgovarajuće interne procedure koje omogućuju da sukladno ZTK izvršava svoje obveze u svezi sadržaja i objave povlaštenih informacija javnosti, Agencija je ocijenila da nije moguće redovito i pravilno trgovanje dionicom INA-e na uređenom tržištu, dok se ne utvrdi da INA, sukladno nadzornim mjerama naloženima u Rješenju, ispunjava svoje zakonske obveze u svezi postupanja s povlaštenim informacijama sukladno odredbama ZTK i na temelju njega donesenim podzakonskim aktima.

Rok određen u točki II. izreke Rješenja primjeren je s obzirom na prirodu upravne stvari i s obzirom na okolnost da će tek po izvršenju citiranog Rješenja Agencija biti u mogućnosti utvrditi zakonitost postupanja Izdavatelja, te s obzirom da će obustavom trgovanja spriječiti štetne posljedice koje bi imalo trgovanje na uređenom tržištu dionicom Izdavatelja kojemu su izrečene nadzorne mjere od značaja i u opsegu u kojemu su citiranim Rješenjem izrečene.

Na temelju odredbe članka 480. stavak 6. točka 3. ZTK, Agencija može naložiti tržišnom operateru da obustavi trgovanje financijskim instrumentom u opsegu u kojemu je to potrebno za uklanjanje ili sprječavanje štetnih posljedica na uređenom tržištu.

Slijedom svega navedenog, valjalo je odlučiti kao u izreci ovog Rješenja.

Sukladno odredbama članka 8. stavka 3. Zakona o Hrvatskoj agenciji za nadzor financijskih usluga (»Narodne novine« 140/05) ovo će se Rješenje objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog Rješenja.

Klasa: UP/I-041-02/11-01/3

Urbroj: 326-321-11-25

Zagreb, 29. srpnja 2011.

Predsjednik Uprave
Ante Samodol, v. r.

Rješenje, NN 92/2011-1966